Der var engang, hvor der nærmest var scoringsgaranti, når norske Pål Alexander Kirkevold gik på banen for Hobro IK, men angriberen har scoret sit sidste mål i den blå-gule trøje. Hobro IK oplyser i en pressemeddelelse , at 30-årige Kirkevold skifter til en unavngiven klub i norsk fodbold. Pål Alexander Kirkevold blev topscorer i Superligaen i 2017/18-sæsonen, hvor han scorede hele 22 mål i landets bedste fodboldrække. - Pål har været en fantastisk spiller og ambassadør for os i de næsten seks år, han har været i Hobro IK. Påls bedrifter i klubben taler for sig selv. Topscorer i 3F Superligaen, rekordindehaver af flest kampe i træk med mål i 3F Superligaen og generelt bare en meget afgørende spiller for klubben, siger Lars Justesen, der er teknisk chef i Hobro IK. - Nu er tiden for Pål til at prøve sig af i Norge igen, og selvom det aldrig er sjovt at tage afsked med en spiller, der har betydet meget for klubben, er det en aftale, der er god for klub og spiller, og det er en aftale, der gør at vi kan investere mere langsigtet i truppen. Vi ønsker Pål alt muligt held og lykke i fremtiden og takker ham for tiden i Hobro IK, siger han. - Hobro IK er en helt speciel klub Pål Alexander Kirkevold skiftede til Hobro IK i 2015, og han nåede i alt at score 43 mål i 134 officielle kampe for klubben. - Jeg vil sige tusinde mange tak til alle fans, spillere og andre i og omkring Hobro IK. Når jeg tænker tilbage på min tid i klubben, er det med stor glæde, og jeg husker specielt de mange gode oplevelser og den opbakning jeg og holdet har fået igennem de seneste mange år, siger Pål Alexander Kirkevold. - Hobro IK er en helt speciel klub, der har noget som ingen andre klubber har. Det har været en fantastisk tid for mig og det bliver hårdt og vemodigt at sige farvel. Jeg ønsker Hobro IK og alle, der holder med klubben, alt det bedste i fremtiden, siger nordmanden.

Opsummering:
Den tidligere Superliga-topscorer Pål Alexander Kirkevold forlader Hobro IK et halvt år før, hans kontrakt udløber.